El Ple de l’Ajuntament aprova una moció per a la retirada de la reforma de la llei de l’avortament
2025-07-24

En el Ple Municipal celebrat el passat 27 d’octubre, va quedar aprovada una moció per a la retirada immediata de la reforma de la Llei de Salut Sexual i Reproductiva i de la Interrupció Voluntària de l’embaràs, una reforma impulsada des del govern central. La moció, presentada per Grup Municipal PSPV-PSOE, es va aprovar amb els vots a favor de PSPV-PSOE, Coalició Compromís, Esquerra Unida i Totes amb Burjassot. Ciutadans es va abstenir i el Partit Popular va votar en contra.

Segons contempla la moció, “la Llei Orgànica 2/2010, de 3 de març, de salut sexual i reproductiva i de la interrupció voluntària de l’embaràs, arreplega la garantia dels drets fonamentals en l’àmbit de la salut sexual i reproductiva, regula les condicions de la interrupció voluntària de l’embaràs i estableix les corresponents obligacions dels poders públics.” La llei “declara el dret de totes les persones a adoptar lliurement decisions que afecten a la seua vida sexual i reproductiva, sense més límits que els derivats del respecte als drets de les altres persones i a l’ordre públic garantit per la Constitució i les Lleis, i es reconeix el dret a la maternitat lliurement decidida la qual cosa implica, no solament reconèixer a les dones la capacitat de decisió sobre el seu embaràs, sinó també que aqueixa decisió, conscient i responsable, siga respectada”.

La presentació per part del Govern Central, en 2013, d’un Avantprojecte de Llei Orgànica denominada “per a la protecció de la vida del concebut i dels drets de les dones embarassades”, i la posterior aprovació d’aquesta reforma de la Llei de l’Avortament, amb la majoria absoluta del Partit Popular i la seua entrada en vigor suposa, argumenta la moció, “que les joves d’entre 16 i 18 anys i en situacions de desemparament familiar (baix amenaces, maltractaments o coaccions) hauran d’informar als seus pares o tutors de la seua intenció d’avortar. I si no obtenen el seu consentiment hauran d’acudir a un jutge. A més, la reforma ha provocat un enorme rebuig social i ha motivat l’aparició de declaracions de membres del propi PP, incloses les d’algunes dones que ocupen càrrecs públics, discrepant del seu contingut, i la crítica de dirigents i mitjans de comunicació en l’estranger, on només ha recollit la felicitació de formacions polítiques d’extrema dreta”.

És per tot açò que la moció acorda “instar al Govern d’Espanya a retirar immediatament la reforma de la Llei de Salut Sexual i Reproductiva i de la Interrupció Voluntària de l’Embaràs”.